Το ***Ψυχή βαθιά*** είναι μια ελληνική δραματική πολεμική ταινία του 2009, σε σκηνοθεσία Παντελή Βούλγαρη. Η ταινία διαδραματίζεται την εποχή του Ελληνικού Εμφυλίου και ακολουθεί την ιστορία δύο αδελφών οι οποίοι κατατάσσονται σε αντίπαλα στρατόπεδα.

Πλοκή
-----

Η ταινία εξελίσσεται το 1949, τους τελευταίους μήνες του Εμφυλίου Πολέμου, στον Γράμμο και στο Βίτσι. Ο Ανέστης, 17 ετών, έχει επιστρατευθεί από τον ανθυπολοχαγό Τριαντάφυλλο του Εθνικού Στρατού, και ο αδελφός του Βλάσης, 14 ετών, από τον καπετάν Ντούλα του Δημοκρατικού Στρατού ως οδηγοί καθώς μεγάλωσαν και ξέρουν την περιοχή. Μαζί με άλλους στρατιώτες και αντάρτες, όπως η πολυβολήτρια Γιαννούλα, ο Καλαματιανός δεκανέας, ο ταξίαρχος Τσαγκλής, η 15χρονη αντάρτισσα Φούλα, συμμετέχουν στον πόλεμο στον οποίο σκοτώνονται πολλοί νέοι. Τα δύο αδέλφια μέσα στη φρίκη του πολέμου καταφέρνουν να συναντηθούν κρυφά τρεις φορές. Στην τελευταία φορά, ο Ανέστης προσπαθεί να πείσει τον Βλάση να έρθει με το μέρος του, όπως ο Βλάσης έχει γίνει πολυβολητής, γνωστός ως συναγωνιστής Φλόγας, και έχει τιμηθεί με το παράσημο του Γράμμου.

Διανομή
-------

* Γιώργος Αγγέλκος, ως Βλάσης
* Χρήστος Καρτέρης, ως Ανέστης
* Γιώργος Συμεωνίδης, ως ανθυπολοχαγός Τριαντάφυλλος
* Βαγγέλης Μουρίκης, ως καπετάν-Ντούλας
* Βικτώρια Χαραλαμπίδου, ως Γιαννούλα
* Μάριος Ποντίκας, ως στρατηγός
* Μίλτος Πολυβίου, ως Van Fleet
* Ian Robertson, ως John Lewis
* Βασίλης Νανάκης, ως διαφωτιστής
* Αλεξάνδρα Καζάζου, ως Κούλα
* Κλέα Σαμαντά, ως ασυρματίστρια
* Γιώργος Τζώρτζης, ως ασυρματιστής
* Ιούλιος Τζιάτας, ως Καλαματιανός
* Αργυρώ Αποστολίδη, ως Μάνα
* Χριστίνα Χρυσοχόου, ως Πράσινη
* Άννα Παρτσάνη, ως Φούλα
* Θανάσης Βέγγος, ως ένας παππούς

Παραγωγή
--------

Η ταινία γυρίστηκε στη Δυτική Μακεδονία. Γυρίσματα γίνανε στον Γράμμο, το Μάνκοβιτς και στο Βίτσι, καθώς και στην Καστοριά και στα χωριά Απόσκεπος, Γράμος, Βυσσινιά, Καζάνι, Κορέστεια, Κρανιώνα, Λιθιά, Μαύροβο, Μαυρόκαμπος, Νεστόριο, Οξυά, Πολυκάρπι, Πολυκέρασο, Σιδηροχώρι, Τοιχιό, Χαλάρα και Χάρο. Βοηθοί σκηνοθέτη ήταν οι Κώστας Αθουσάκης και Ντάνυ Μπόλντα. Τα κουστούμια της ταινίας επιμελήθηκε η Λουκία Χατζέλου και το μακιγιάζ η Κυριακή Μελλίδου. Τα ειδικά εφέ ανέλαβε η βουλγαρική εταιρία Alpha Stunts.

Ο ίδιος ο σκηνοθέτης ανέφερε ότι ήθελε από νέος να γυρίσει μια ταινία για τον ελληνικό εμφύλιο. Πραγματοποίησε ο ίδιος έρευνα σε επίσημα ντοκουμέντα, επιστημονικές μελέτες, και γραπτές και προφορικές μαρτυρίες. Ο τίτλος της ταινίας (*Ψυχή Βαθιά*) ήταν ένα από τα συνθήματα των ανταρτών στον ελληνικό εμφύλιο.

Αποδοχή
-------

Η ταινία έκανε πρεμιέρα στην πρώτη θέση του ελληνικού box office με 38.908 εισιτήρια σε 48 αίθουσες. Την δεύτερη εβδομάδα παρέμεινε στην κορυφή του ελληνικού box office, όσον αφορά τα εισιτήρια, ξεπερνώντας τα 100.000 εισιτήρια συνολικά. Η ταινία συνολικά ξεπέρασε τα 200.000 εισιτήρια και ήταν η τέταρτη εμπορικότερη ελληνική ταινία της σεζόν.

Η ταινία έλαβε θετικές κριτικές όσον αφορά την τεχνική της ποιότητα, τις πολεμικές σκηνές, τη φωτογραφία, το μοντάζ, την ερμηνευτική καθοδήγηση, τη μουσική επιμέλεια του Αγγελάκα και την ηχοληψία, αλλά έλαβε αρνητικές κριτικές που επικεντρώθηκαν στην μη ανάπτυξη του ιστορικού σκέλους και επειδή η ταινία δεν διάλεξε στρατόπεδο. Ο Ριζοσπάστης κατηγόρησε την ταινία ότι σκοπίμως αποκρύπτει τον ταξικό χαρακτήρα του πολέμου ώστε να επέλθει η συμφιλίωση και ο Τάσος Κωστόπουλος στην εφημερίδα Αυγή έγραψε ότι από την ταινία απουσιάζουν δύο από τα κύρια χαρακτηριστικά του εμφυλίου πολέμου, το μίσος για τον πολιτικό αντίπαλο και ο φόβος για τον διπλανό σου, ενώ αναφέρει ότι οι δύο πλευρές δεν παρουσιάζονται ισότιμα. Ιστορική άγνοια καταλόγισε στην ταινία και ο Δημήτρης Δανίκας στα Νέα, ο οποίος έδωσε στην ταινία 4/10, ενώ ανέφερε ότι καταφεύγει σε εύκολους συναισθηματισμούς, αλλά όταν η ταινία επικεντρώνεται στο προσωπικό δράμα, η ταινία απογειώνεται. Ο Κουτσογιανόπουλος στο Lifo ανέφερε ότι η ταινία χειρίζεται πολύ καλά τους περιφερειακούς χαρακτήρες, όπως η Γιαννούλα, αλλά η ιστορία των δύο αδελφών είναι δραματικά ελλιπής, και χαρακτήρισε την ταινία με 3/5 αστέρια.

Η ταινία ήταν υποψήφια για 10 βραβεία στα βραβεία στα Βραβεία Ελληνικής Ακαδημίας Κινηματογράφου για το 2010, κερδίζοντας τελικά δύο, το βραβείο πρωτότυπης μουσικής, το οποίο απονεμήθηκε στον Γιάννη Αγγελάκα, και το βραβείο ήχου.

Παραπομπές
----------

1. 1 2  «Η "Βαθιά Ψυχή" του Παντελή Βούλγαρη». in.gr. 30 Ιουλίου 2009. Ανακτήθηκε στις 26 Οκτωβρίου 2017.
2. ↑  «Ψυχή Βαθιά (2009) - Υπόθεση & Παραλειπόμενα». cine.gr. Ανακτήθηκε στις 26 Οκτωβρίου 2017.
3. ↑  Ζουμπουλάκης Γιάννης (27 Οκτωβρίου 2009). «Η ελληνική «ψυχή» πόλος έλξης για τους θεατές». Το Βήμα. Ανακτήθηκε στις 26 Οκτωβρίου 2017.
4. ↑  «Κυτίον το Ελληνικόν, 4ήμερο 29/10-01/11 του `09 - US BO Weekend 30/10-01/11 του `09». cine.gr. 3 Νοεμβρίου 2009. Ανακτήθηκε στις 26 Οκτωβρίου 2017.
5. ↑  Χάρμπης, Αιμίλιος (6 Μαρτίου 2016). «Η τιμή του ελληνικού σινεμά». Η Καθημερινή. Ανακτήθηκε στις 26 Οκτωβρίου 2017.
6. 1 2  «Ψυχή Βαθιά - Κριτική από το Cine.gr». cine.gr. Ανακτήθηκε στις 29 Οκτωβρίου 2017.
7. ↑  Μπάρκα, Φωτεινή (23 Οκτωβρίου 2009). «Το ανθρώπινο βλέμμα πάνω στον Εμφύλιο ενοχλεί ακόμα;». *Η ελευθεροτυπία*.. Ανακτήθηκε στις 29 Οκτωβρίου 2017.
8. ↑  ««Ψυχή βαθιά» και παραποίηση της ιστορίας». *Ριζοσπάστης*. 13 Οκτωβρίου 2009.. Ανακτήθηκε στις 29 Οκτωβρίου 2017.
9. ↑  Κωστόπουλος, Τάσος (1 Νοεμβρίου 2009). «Η νέα «Ελένη»». *Η Αυγή*. Αρχειοθετήθηκε από το πρωτότυπο στις 4 Νοεμβρίου 2009.. Ανακτήθηκε στις 29 Οκτωβρίου 2017.
10. ↑  Δανίκας, Δημήτρης (22 Οκτωβρίου 2009). «Ελληνική Πρωτοπορία». *τα Νέα*.. Ανακτήθηκε στις 29 Οκτωβρίου 2017.
11. ↑  «Ψυχή Βαθιά». lifo.gr. 22 Οκτωβρίου 2009. Ανακτήθηκε στις 29 Οκτωβρίου 2017.
12. ↑  «Τα ελληνικά «Όσκαρ»». Ναυτεμπορική. 4 Μαΐου 2010. Ανακτήθηκε στις 26 Οκτωβρίου 2017.
13. ↑  «Ελληνική Ακαδημία Κινηματογράφου - Βραβεία». Ελληνική Ακαδημία Κινηματογράφου. Αρχειοθετήθηκε από το πρωτότυπο στις 24 Νοεμβρίου 2017. Ανακτήθηκε στις 26 Οκτωβρίου 2017.

Εξωτερικοί σύνδεσμοι
--------------------

* Ψυχή Βαθιά στο Veggos.gr]
* *Ψυχή Βαθιά*   στην IMDb
* *Ψυχή Βαθιά* στο πρώην *Cine.gr* (αρχειοθετημένο στο Wayback Machine)
* *Psyhi vathia (Deep Soul)* στο Box Office Mojo

|  |  |  |  |
| --- | --- | --- | --- |
| 

| π • σ • ε
Ταινίες σε σκηνοθεσία Παντελή Βούλγαρη |
| --- |
|  |
| 
* *Ο κλέφτης* (1965)
* *Τζίμης ο τίγρης* (1966)
* *Ce n'est pas que le début* (1969)
* *Χορός των τράγων* (1971)
* *Το προξενιό της Άννας* (1972)
* *Ο μεγάλος ερωτικός* (1973)
* *Happy Day* (1976)
* *Ελευθέριος Βενιζέλος 1910-1927* (1980)
* *Τα Πέτρινα Χρόνια* (1986)
* *Η Φανέλα με το "9"* (1988)
* *Ήσυχες μέρες του Αυγούστου* (1991)
* *Ακροπόλ* (1995)
* *Όλα είναι δρόμος* (1998)
* *Νύφες* (2004)
* *Ψυχή Βαθιά* (2009)
* *Μικρά Αγγλία* (2013)
* *Το Τελευταίο Σημείωμα* (2017)
 |

 |